CELEX: 32015D0155
Language: et
Date: 2015-01-27 00:00:00
Title: Nõukogu otsus (EL) 2015/155, 27. jaanuar 2015 , millega määratakse kindlaks Euroopa Liidu nimel ühelt poolt Euroopa Liidu ja selle liikmesriikide ning teiselt poolt Korea Vabariigi vahelise vabakaubanduslepinguga loodud kaubavahetuskomitees võetav seisukoht seoses tariifikvootide haldamise reeglite vastuvõtmisega

31.1.2015   
            
            
               ET
            
            
               Euroopa Liidu Teataja
            
            
               L 26/22
            
         NÕUKOGU OTSUS (EL) 2015/155,
   27. jaanuar 2015,
   millega määratakse kindlaks Euroopa Liidu nimel ühelt poolt Euroopa Liidu ja selle liikmesriikide ning teiselt poolt Korea Vabariigi vahelise vabakaubanduslepinguga loodud kaubavahetuskomitees võetav seisukoht seoses tariifikvootide haldamise reeglite vastuvõtmisega
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Ühelt poolt Euroopa Liidu ja selle liikmesriikide ning teiselt poolt Korea Vabariigi vaheline vabakaubandusleping (1) (edaspidi „leping”) allkirjastati 6. oktoobril 2010.
            
         
               (2)
            
            
               Lepingu artikli 15.10 lõike 5 kohaselt on seda ajutiselt kohaldatud alates 1. juulist 2011 kuni selle sõlmimiseks vajalike menetluste lõpuleviimiseni.
            
         
               (3)
            
            
               Lepingu artikliga 15.1 on moodustatud kaubanduskomitee, mis muu hulgas tagab lepingu nõuetekohase toimimise ja teostab järelvalvet kõigi erikomiteede tegevuse üle.
            
         
               (4)
            
            
               Kooskõlas lepingu artikliga 15.2 loodi kaubanduskomitee juurde erikomiteed. Lepingu artikli 2.16 kohaselt on kaubavahetuskomitee üks nendest erikomiteedest.
            
         
               (5)
            
            
               Vastavalt lepingu liite 2-A-1 punktile 2 on Koreal võimalik selliste tariifikvootide haldamiseks ja rakendamiseks, mida Korea lepingu alusel kohaldab liidust pärit piima, koore, või, mee ja apelsinide puhul, kasutada enampakkumissüsteemi. Enampakkumissüsteemi tingimused kehtestatakse kaubavahetuskomitees lepinguosaliste vastastikusel kokkuleppel.
            
         
               (6)
            
            
               Vastavalt lepingu liite 2-A-1 punktile 3 on Koreal võimalik kasutada teatavate tariifikvootide haldamiseks ja rakendamiseks litsentsisüsteemi. Lepinguosalised lepivad kaubavahetuskomitees kokku litsentsisüsteemi toimimispõhimõtetes ja menetlustes, sealhulgas tariifikvootide saamise tingimustes, ning tariifikvootide muudatustes.
            
         
               (7)
            
            
               On vaja määrata kindlaks liidu nimel kaubavahetuskomitees võetav seisukoht seoses tariifikvootide haldamise reeglitega.
            
         
               (8)
            
            
               Ühine otsus võetakse vastu liidu ja Korea vahel teadete vahetamise teel ja liidu nimel kirjutab otsusele alla komisjoni esindaja.
            
         
               (9)
            
            
               Liidu seisukoht kaubavahetuskomitees peaks seepärast tuginema käesolevale otsusele lisatud kaubavahetuskomitee otsuse eelnõule,
            
         ON VASTU VÕTNUD KÄESOLEVA OTSUSE:
   Artikkel 1
   Ühelt poolt Euroopa Liidu ja selle liikmesriikide ning teiselt poolt Korea Vabariigi vahelise vabakaubanduslepinguga loodud kaubavahetuskomitees liidu nimel võetav seisukoht seoses tariifikvootide haldamise reeglite vastuvõtmisega põhineb käesolevale otsusele lisatud kaubavahetuskomitee otsuse eelnõul.
   Väikesemaid tehnilisi muudatusi kaubavahetuskomitee otsuse eelnõus võivad liidu esindajad teha ilma nõukogu täiendava otsuseta.
   Artikkel 2
   Käesolev otsus jõustub selle vastuvõtmise kuupäeval.
   
      Brüssel, 27. jaanuar 2015
      
         
            Nõukogu nimel
         
         
            eesistuja
         
         J. REIRS
      
   
   
      (1)  ELT L 127, 14.5.2011, lk 6.
   
      EELNÕU
      ELi-KOREA KAUBAVAHETUSKOMITEE OTSUS nr 1,
      …,
      tariifikvootide haldamise ja rakendamise reeglite vastuvõtmise kohta
      KAUBAVAHETUSKOMITEE,
      võttes arvesse ühelt poolt Korea Vabariigi (edaspidi „Korea”) ja teiselt poolt Euroopa Liidu ja selle liikmesriikide vahelist vabakaubanduslepingut (edaspidi „lepinguosalised” ja „leping”), eriti selle artiklit 2.16, artikli 15.2 lõiget 1 ja liite 2-A-1 punkte 2 ja 3,
      ning arvestades järgmist:
      
                  (1)
               
               
                  Lepingu artikliga 15.1 moodustatakse kaubanduskomitee, mis muu hulgas tagab lepingu nõuetekohase toimimise ja teostab järelvalvet kõigi erikomiteede tegevuse üle.
               
            
                  (2)
               
               
                  Kooskõlas lepingu artikliga 15.2 loodi kaubanduskomitee juurde erikomiteed. Lepingu artikli 2.16 kohaselt on kaubavahetuskomitee üks nendest erikomiteedest.
               
            
                  (3)
               
               
                  Vastavalt lepingu liite 2-A-1 punktile 2 võib Korea selliste tariifikvootide haldamiseks ja rakendamiseks, mida Korea lepingu alusel kohaldab teatavate Euroopa Liidu päritolustaatusega kaupade puhul, kasutada enampakkumissüsteemi. Enampakkumissüsteemi tingimused peavad olema kehtestatud kaubavahetuskomitee otsusega lepinguosaliste vastastikusel kokkuleppel.
               
            
                  (4)
               
               
                  Vastavalt lepingu liite 2-A-1 punktile 3 võib Korea kasutada teatavate tariifikvootide haldamiseks ja rakendamiseks litsentsisüsteemi. Lepinguosalised lepivad kaubavahetuskomitees kokku litsentsisüsteemi toimimispõhimõtetes ja menetlustes, sealhulgas tariifikvootide saamise tingimustes, ning nende muudatustes,
               
            ON VASTU VÕTNUD KÄESOLEVA OTSUSE:
      
                  1.
               
               
                  Korea haldab ja rakendab tariifikvoote, mida Korea kohaldab teatavate Euroopa Liidu päritolustaatusega kaupade puhul ühelt poolt Korea Vabariigi ja teiselt poolt Euroopa Liidu ja selle liikmesriikide vahelise vabakaubanduslepingu alusel vastavalt käesoleva otsuse lisas sätestatud reeglitele.
               
            
                  2.
               
               
                  Käesolev otsus jõustub …
               
            
         (koht ja kuupäev)
         
            
               Kaubavahetuskomitee
            
            Mauro PETRICCIONE
            
               Direktor
            
            
               Euroopa Komisjoni kaubanduse peadirektoraat
            
            Hak-Do KIM
            
               Vabakaubanduslepingu poliitika peadirektor
            
            
               Korea Vabariigi kaubandus-, tööstus- ja energeetikaministeerium
            
         
      
      
         LISA
         
            TARIIFIKVOOTIDE RAKENDAMISE JA HALDAMISE REEGLID
         
         Artikkel 1
         Enampakkumiste ja litsentsitaotluste ajastamine
         1.   Lõssipulbri, täispiimapulbri, kondenspiima ja naturaalse mee enampakkumised toimuvad enne impordiperioodi, nt juulis avanevatele kvootidele juunis.
         2.   Korea Põllumajandus- ja Kalasaaduste ning Toidukaubanduse Korporatsiooni konkreetsed suunised, mis sätestavad, et enampakkumistest teatatakse avalikult kaheksa kalendripäeva enne enampakkumisel osalemise taotluse esitamise tähtaega.
         3.   Selliste toodete puhul, mille kvoodilitsentsitaotluse ajakava ei ole määratletud Korea — ELi vahelise vabakaubanduslepinguga, sätestatakse tariifikvootide haldamiseks määratud asutuste (edaspidi „soovitusi andvad asutused”) konkreetsete suunistega litsentsitaotluse esitamise ajavahemikuks vähemalt seitse kalendripäeva alates Korea — ELi vahelise vabakaubanduslepingu liite 2-A punktis 5 osutatud rakendusaasta esimesest tööpäevast.
         Artikkel 2
         Hoius ja tasud
         1.   Tariifikvootide enampakkumisel eraldamise taotlusega seotud teenuste eest ei nõuta muid halduskulusid ega -tasusid peale hoiuse (enampakkumisel osaleda sooviva pakkuja makstav summa).
         2.   Üldised juhised pakkujatele näevad ette, et hoius makstakse pakkujatele tagasi nii kiiresti kui võimalik pärast tavapäraseid haldusmenetlusi enampakkumise lõpus.
         3.   Litsentsitaotlejatelt ei nõuta tagatist ega hoiust.
         Artikkel 3
         Soovituse väljaandmine ja kehtivus
         1.   Soovitusi andvad asutused annavad välja Korea — ELi vahelise vabakaubanduslepingu tariifikvootide impordisoovitused (edaspidi „soovitused”) pärast enampakkumist või litsentsitaotluse esitamist.
         2.   Taotlejatele antakse soovitused välja kahe kalendripäeva jooksul, tingimusel, et esitatud tariifikvootide soovituse taotlus vastab soovituse nõuetele.
         3.   Tariifikvoodi impordisoovitus kehtib 90 päeva. Kehtivust saab pikendada 30 päeva võrra, kuid see ei saa ületada Korea — ELi vahelise vabakaubanduslepingu liite 2-A punktis 5 osutatud rakendusaasta viimast päeva.
         Artikkel 4
         Teabe avaldamine tariifikvootide haldamise kohta
         1.   Korea põllumajandus-, toidu-, ja maaeluministeeriumi suunised ja soovitusi andvate asutuste konkreetsed suunised avaldatakse nende vastavatel veebilehtedel.
         2.   Soovitusi andvad asutused annavad regulaarselt oma veebilehtedel välja teavet, mis sisaldab litsentsitaotluste ja enampakkumiste avalikke teateid, teavet litsentside eraldamise ja enampakkumiste perioodide kohta, jaotatud koguste, iga tariifikvoodi allesjäänud koguse kohta ja uue enampakkumise/litsentsiperioodi kavandatava aja kohta.
         3.   Enampakkumiste peamised kriteeriumid, sh osalemistingimused, makse ja hoiuse tagasimakse, enampakkumiste toimumisajad, tunnuskood ja teave määratakse kindlaks Korea Põllumajandus- ja Kalasaaduste ning Toidukaubanduse Korporatsiooni konkreetsetes suunistes või iga enampakkumise üldistes juhistes.
         Artikkel 5
         Tariifikvootide eraldamise reeglid
         Korea põllumajandus-, toidu-, ja maaeluministeeriumi suunistega on lubatud eraldada aastane tariifikvoodi maht aasta vältel mitme osana, mille summa võrdub aastase tariifikvoodi mahuga. Korea — ELi vahelise vabakaubanduslepingu kohast tariifikvootide mahtu igaks rakendusaastaks ei vähendata.
         
            Tariifikvootide haldamine. Sõnastik
         
         
                     Soovitusi andvad asutused
                  
                  
                     Tariifikvootide haldamiseks määratud Korea asutused: Korea Piimatööstuste Liit, Korea Põllumajandus- ja Kalasaaduste ning Toidukaubanduse Korporatsioon, Korea Söödakomponentide Tootjate Liit ja Korea Söödapiimaasendajate Tootjate Liit
                     Veebilehed:
                     
                                  
                              
                              
                                 Korea Piimatööstuste Liit (ainult koreakeelne veebileht):
                                 http://www.koreadia.or.kr/
                              
                           
                                  
                              
                              
                                 Korea Põllumajandus- ja Kalasaaduste ning Toidukaubanduse Korporatsiooni:
                                 http://www.at.or.kr/home/apen000000/index.action
                              
                           
                                  
                              
                              
                                 Korea Söödakomponentide Tootjate Liit (ainult koreakeelne veebileht):
                                 http://www.kfeedia.org/main.html
                              
                           
                                  
                              
                              
                                 Korea Söödapiimaasendajate Tootjate Liit (ainult koreakeelne veebileht):
                                 http://milkreplacer.or.kr/
                              
                           
               
                     Hoius
                  
                  
                     Summa, mille enampakkumisel osalemise taotlejad peavad maksma. Hoius makstakse igale pakkujale tagasi kohe, kui kvoodisoovitus on antud.
                  
               
                     Soovitus
                  
                  
                     Impordi tariifikvoodi eraldamine pärast enampakkumist või litsentsitaotlust.
                  
               
                     Kehtivusaeg
                  
                  
                     Impordi tariifikvoodi soovituse kehtivusaeg.
                  
               
                     Rakendusaasta
                  
                  
                     12-kuuline ajavahemik järjestikuste vabakaubanduslepingu aastapäevade (1. juuli) vahel, mille suhtes on Korea — ELi vahelises vabakaubanduslepingus määratud kindlaks tariifikvoodi aastamaht.